Tag 10 (1.00 Stund loufe, 0 Meter ufe, 800 Meter abe u 5 Kilometer vorwaerts)  A daem morge hani's gmueetlech gno. Dr Plan fuere Tag isch Kagbeni gsi. Nid auzu wit, aber wieder 800 Meter abwaerts. Mir hei doch d Bei vom Passtag immer no weh ta. Waehrend d'French-Connection uf die gaegeueberliegendi Tausitte isch, hani gmueetlech z'moergelet u naehr d'Morgesunne gnosse.      Dr Julio het aupot oepper kennt, wo verbigloffe isch u dr Anton u ig hei gstunet. Oepe am haubi Eufi si de dr Julien und der Aurelien vo ihrem Usflug zruegg cho, so das mir ues am  Eufi mau ufe Waeg nach Kagbeni gmacht hei. Dr Julio het am Abe wieder zruegg woeue, dr Anton het in Jomsom woeue uebernachte, damit er am naechschte Morge dr Flueger cha naeh u d'French-Connection hets ploetzlech pressant gha u het no so wit wie moeglech woeue cho.    In Kagbeni hani de aendguetig beschlosse, dert z'blibe. I ha so Muskukater vom Tag vorhaer gha, das ig nuemme raecht ha  choenne loufe.    Nachem abverheite Bsuech ir Monestry hani mi de vo de andere verabschiedet u bi zruegg ids Hotel no ga d'Etappe nachefuehre (i ha aube ufgschribe, wie lang fuer weli Strecki das i ha gha) u ga laese. Am Abe hani no mit em ne junge Ami gredet u bi wiedermau relativ frueh ga pfuse.    Tag 11 (5.75 Stund loufe, 200 Meter ufe, 410 Meter abe u 25 Kilometer vorwaerts)    Frueh ga pfuse het de aube zur Foug, das i ou wieder frueh fit bi. Scho am saechsi bini ufgwachet u ha d' Morgesunne ufem Nilgiri bestunet. Am siebni bini de losgloffe. Waehrend em louffe, hani mit em ne Lehrer vo Jharkot gschnurret, wo a daem Tag in Jomsom oeppis z'tuee het gha. Sini Schueu wird vo ere Schwizerin unterstuetzt. Er het a daem Tag es Monschterprogramm gha. 3 Stund  abeloufe, oeppe 3 Stund buegle u naehr wieder 5 Stund zruegg loufe. Wow. Nach Jomsom bini de grad i eim Zug bis nach Marpha dueregloffe. Dert hani e verrueckte Spanier atroffe. Nachem ne Tee um ne Pack Gueezi zur sterchig hani mi ufe Waeg nach Tukuche gmacht (eigentlech mis Tagesziu).    In Tukuche hani ir Dutch Bakery nach Empfaehlig vom Anton mi Lunch gno. Ds Aesse isch zwar guet gsi, aber bim Zahle het er woeue bschisse u d Portion isch ou nid grad gwautig gsi. Nachem Aesse isch dr Crazy-Spanier ou  dert itroffe. I ha es Schach gaege ihn gspiut u naehr spontan beschlosse, no mit ihm und sim Guide nach Larjung z'loufe.      Dert bini im ne chline naette Guesthouse untercho. Am Nami hets wie immer zue ta gha u so hani zersch nid gseh gha, dass das Dorf spektakulaer unter em  Dhaulagiri liegt. Suesch ischs raecht Windig. Am Morge frueh bis oeppe am Zaehni blast er ds Tau abe, naehr git er rueh fuer e Stund, so dass er naehr glich heftig ds Tau wieder ds deruf blast.    Dr raescht vom Tag hani no mit laese u Tagebuech schribe verbracht. Dr Jose (Spanier) isch im ne andere Guesthouse untercho. Das isch irgendwie no guet, woeu er isch so impulsiv, dass er maengisch nid merkt, wenns gnueg isch. So wird me wahrschinlech aus Kuenschtler. I bi de raecht frueh ga schlaffe, woeu  ig am naechschte Morge dr Sunneufgang ufe Dhaulagiri ha woeue beobachte.    Tag 12 (5.75 Stund loufe, 550 Meter ufe, 1710 Meter abe u 22 Kilometer vorwaerts)    I bi de ou ziemli frueh uf u ha das spektaku vom Flachdach vom Hotel beobachtet. Imposant. Naehr bini no mau  chli ga lige, bevor ig ds Zmorge bsteut ha. Wo ig de losgloffe bi, isch ou scho dr Jose vor mir gsi, auso unvermiedlech, die Stimmigskanone scho am Morge frueh ds gseh. Zum Glueck isch er u si Guide (uebrigens maengisch ou e chli e Naervesagi) schneuer gloffe, so das ig chli Zueri Wescht uf em Ipod ha choenne lose. Es isch usem breite Flussbett de ines aengs Tau gange.    Bi Lete isch de wiedermau e Polizeiposchte gsi, wo ig sicher zwaenzg Minute ha mueesse warte. I bi gloub a daem Tag nid so guet  glunt gsi, so das i uf di "bloede" Frage vo de Luet ou bloedi Antworte ha gae. Dr Polizischt het de, nachdaem er 10 Minute mit em ne fette Stumpe rouchende Ami ueber sis Supermaesser gred het, zu mir gmeint "Switzerland, verry beautiful country". I ha ne de gfragt, oeb er scho mau dert isch gsi oder wieso dass er weiss, wie's ir Schwiz de isch. Da het er ou kei gschidi Antwort gha. Er het mi de ufklaehrt, dass fuer d Nepalis New Year isch. U zwar 2064! ganz schoen vorus die Luet hie.      I ha mi de ufe Waeg gmacht, in richtig Ghasa. Eigentlech isch das mis Tagesziu gsi. Es isch zimli schnaeu abwaerts gange, so dass es in Ghasa ersch Lunch-Zyt isch gsi. So hani oeppis gaesse u ou dr Restaurant-Truppe die gliche Antworte gaeh. Nachem Aesse bini de witer gloffe u ha dadrbi e  Israelin ufghout, wo ig scho am Tag vorhaer zwoei mau kruetzt ha. I ha de mit ihre bis Dana plouderet, wo ig beschlosse ha, dass es itze gnueg fuer mini Bei isch gsi. Sie isch de no witer bis uf Tatapani.    Zum Waeg isch no z'saege, dass sit Ghasa kei Dirtroad me isch unds waesentlech ruhiger isch ohni Toeffe und Tracktore. Das wird auerdings nuemme lang so si, woeu si ueberau flissig am Boue si. Einersits schad fuere Treck, anderersits guet fuer die iheimischi Bevoeukerig, wo so eifacher a ihri  Laebensmittu und i di grossi witi Waeut use chunnt.    Im Guesthaouse hani nachere warme Duschi mau mini Woesch gwaesche. Dadrbi het dr Sohn vor Betrieberin probiert, mir Nepali bi z'bringe. Auerdings nume mit maessigem Erfoug. Am Abe si de e Gruppe Duetschi u Englaender acho, wo ou dr Circuit gmacht hei. D'Englaender hani scho in Koto kenne glernt, die Duetsche ersch in Thorung Phedi. So hani de mit ihne Znacht gaesse. Da ig nid die beschti Lun ha gha, bini de relativ frueeh i mim Zimmer verschwunde.    Tag 13 (3.25 Stund loufe, 910 Meter ufe, 430 Meter abe u 12.5 Kilometer vorwaerts)    I bi wiedermau elei losgloffe. Es isch schoen, eifach d Natur z gniesse u mit niemerem z rede. D'Zyt isch verbi wie im Flug. Am nueni bini scho unde in Tatopani im Pool vo de Hotsprings  ghocket. Er isch no grad im Schatte gsi u es isch no e gnuss gsi, ine z'hocke. Wo ig dr Pool verlah ha, het de scho d'Sunne ids Tau gschiene u es isch schnaeu heisser worde. Nachere Stund in Tatopani und em ne wiederseh vom Jose bini de in Richtig Sikkha ufbroche.    Dert wo ig nomau e Teepouse gmacht ha, hanis ire Disskussion mit em ne Duetsche chli verhanget. Nach em ne churze Aendspurt u em ne Hin-und-Haer in Sikkha, hani de doch no es Guesthouse gfunde. Am Nami hani mi no im ne Waud mit mim  Buech uf e Stei gsetzt u ha glaese, bis es het afa Tropfe. Da bini zruegg ids Guesthouse u dert wiedermau im warme Schlafsack scho am Nami igschlaffe. Bim Znacht hani de no mit em ne duetsche Paerli chli brichtet bevor ig definitiv bi ga Pfuse.    Tag 14 (2.00 Stund loufe, 970 Meter ufe, 100 Meter abe u 7.5 Kilometer vorwaerts)  Di churzi Etappe a daem Morge nach Ghorapani hani relativ schnaeu gmeischteret gha u im "Hungry Eyes" Guesthouse es Zimmer becho. Das het mir dr Anton empfohle gha.  Abgseh drvo, ischs z einzige gsi, wo nid e blaui Fassade het gha. Dert hani mi i Schlafsack gleit u em starche Raege zueglost. Dae het churz nachdaem ig mis Zimmer becho ha igsetzt.    Am Nami hani mi de im Doerfli umegluegt u drbi dr Jose wieder atroffe. I ha ne no im Schach gschlage, bevor die Duetsche und d'Aenglaender (vo Dana) si itrudlet.    Znacht hani im Guesthouse gno, u zwoei duetschi Froue kenne glernt, wo so wie ig no nach Tibet und China wei reise. Abgseh drvo isch ou dr Ami  (vo Kagbeni) wieder im gliche Guesthouse gsi. Es si de aui frueeh ga schlaffe, da's am naechschte Morge fuere Sunneufgang ufe Poon Hill ufe het soeue ga.    Tag 15 (4.25 Stund loufe, 400 Meter ufe, 2160 Meter abe u 18 Kilometer vorwaerts)    Wecker haettis keine brucht, da ds Programm vo de meischte im ringhoerige Guesthouse dae Sunneufgang isch gsi. So bini de am fuefi losgloffe u ha vom Huegu us d'Morgestimmig ufem Dhaulagiri, em Annapurna Sued und em "Fishtail" (e Baerg wo usgseht wie e Fischschwanz) gnosse. Dr richtig Annapurna het me nume hinder anderne Feuse gseh fuere luege. Wo de d'Sunne isch ufgange gsi, isch dr Vouksuflouf wieder vom Huegu abe ga  zmoergele, so ou ig.    Nachem Zmorge bini de elei losgloffe u ha ufem Waeg dr Jose ighout. Dae het no e Italiener drbi gha, wo de ou ehender mis tempo isch gloffe. Bis zum erschte Tee bini mit ihm gloffe. Naehr het ues dr Jose wieder ighout gha u dr Italiener ine Diskussion verwicklet. So bini de mit em ne Nepali gloffe, wo mit uslaendische Fruende am trekke isch gsi. Er het mi de ufklaehrt, dass d'Schwizer de Nepalis viu ghoufe heige. So heige si ds Chaes mache vo ues glernt (hae, waer hets erfunde?).  Dr Nepali isch de in Ulleri bi de Porters vo sire Reisegruppe es Tee ga naeh.      Vo dert eweg bini elei witer gloffe. Immer schoen abwaerts. I bi so schnaeu vorwaerts cho, dass i no a daem Tag dr Boess zruegg nach Phokara gno ha, anstatt nomau e Nacht oberhaub z'schlafe. Wie  immer isch dr Boess hoffnigslos ueberfueut gsi. Aber wer daenkt, dass de d'Passagiere ufe naechscht warte, liegt fausch. Entweder wird ine gmoschtet oder sie hocke uf ds Dach. So bini de nach oeppe einehaub Stund ou no in Phokara acho u ha es Taxi zur Lake Side gno.    D'Lake Side isch d Tourischtestrass vo Phokara, oeppe so wie Thamel vo Kathmandu. Dert het de dr Taxifahrer mir es Hotel gwuesst, wo ig de es Zimmer gno ha. Das aber ou numme, woeus doch vorem Hotel grad es Internetkafi gha het. I ha de no grad churz ids Internet woeue, das isch aber nuet worde, woeu in ganz Phokara ds Netz isch down gsi. Uf dr Strass het mi no e Schuemacher aghoue, oeb er ech mi Flipflop choenni flicke. Das hani de ou la mache. Waehrend daem er am Flipflop het gschaffet, isch es Gwitter ufzoge. Er hets vor em groebschte Raege no grad gschafft. I ha de Blitz, Donner, Raege, Hagu u Stromusfau im ne Reisebuero (die naechschti offni Tuer) ueberstande u mit em Bsitzer lang gredet.    Wo's nuemme so fescht het graegnet, hani mi ufe Waeg zruegg i mis Hotel gmacht. Das isch aber no viu z wit waeg gsi, so das ig e witeri schwetti Raege im ne Restaurant bire Tomatesuppe und em ne Bier ha la verstriche. Schlussaendlech hanis doch no zruegg ids Hotel gschafft u dert no richtig Znacht gaesse u Tagebuech gschriebe.    Tag 16 + 17 Relax in Phokara    Die zwoei Tag in Phokara hani verhanget. I ha viu im Internet a de Brichtli gschribe u duere Tag mi irgendwo a Schatte gsetzt u glaese. Bim Umeloufe hani de d'Megan atroffe, wo sich grad ufe Trek ume Annapurna het vorbereitet. Sie hani scho in Thailand bim chlaettere atroffe. Am Abe bini jewile mit em Vincenzo (em Italiener) und em Jose ga aesse u naehr no eis ga zieh.    Vo de Mails wo ig unbedingt ha woeue chegge isch nid vui erfreulechs cho. Vom Guillaume zersch gar nuet u speter e Antwort, dass er sini Resultat vo de Unipruefige no nid weiss. Dr Juan hets in Indie bim ne Yogakurs ine gno u er blibt dert, bis er uf England zruegg geit. So bini am 20. Apriu zruegg nach Kathmandu gfahre (wieder 7h im ne Boess)...